上詹仲通縣尉  其一
作者：華岳
朝代：宋

paragraphs: 松竹不著花，密葉徒如帚。
江梅不藏葉，寒花綴枯朽。
獨有龍焙茶，花葉秀而耦。
冰霜著羣木，凍死十八九。
惟此百草靈，名可綴三友。
春雷迸雀舌，夜雨滴龍口。
皆萌哺啜心，誰假栽培手。
惟有蔡端明，識之在蒿蔌。
移根入北苑，金碧煥星斗。
夸作龍鳳團，封成獻元后。
問花何以報，牙舌甘鼎臼。
他時子復生，爲公滌繁垢。